CELEX: 32020R1079
Language: el
Date: 2020-07-20 00:00:00
Title: Εκτελεστικός κανονισμός (ΕΕ) 2020/1079 της Επιτροπής της 20ής Ιουλίου 2020 σχετικά με την επαλήθευση και τη διόρθωση των δεδομένων που αναφέρονται στον κανονισμό (ΕΕ) 2018/956 για την παρακολούθηση και τη δήλωση των εκπομπών CO2 και της κατανάλωσης καυσίμου από τα νέα βαρέα επαγγελματικά οχήματα (Κείμενο που παρουσιάζει ενδιαφέρον για τον ΕΟΧ)

22.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 235/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1079 ΤΗΣ ΕΠΙΤΡΟΠΗΣ
         της 20ής Ιουλίου 2020
         σχετικά με την επαλήθευση και τη διόρθωση των δεδομένων που αναφέρονται στον κανονισμό (ΕΕ) 2018/956 για την παρακολούθηση και τη δήλωση των εκπομπών CO2 και της κατανάλωσης καυσίμου από τα νέα βαρέα επαγγελματικά οχήματα
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/956 του Ευρωπαϊκού Κοινοβουλίου και του Συμβουλίου, της 28ης Ιουνίου 2018, για την παρακολούθηση και τη δήλωση των εκπομπών CO2 και της κατανάλωσης καυσίμου από τα νέα βαρέα επαγγελματικά οχήματα (1), και ιδίως το άρθρο 8 παράγραφος 4,
         Εκτιμώντας τα ακόλουθα:
         
                     (1)
                  
                  
                     Το άρθρο 8 παράγραφος 2 του κανονισμού (ΕΕ) 2018/956 υποχρεώνει την Επιτροπή να επαληθεύει την ποιότητα των δεδομένων που δηλώνονται από τα κράτη μέλη και από τους κατασκευαστές βαρέων επαγγελματικών οχημάτων σύμφωνα με τα άρθρα 4 και 5 του εν λόγω κανονισμού. Υποχρεώνει επίσης την Επιτροπή να διορθώνει τις ασυμφωνίες που διαπιστώνονται κατά τη διάρκεια τέτοιας επαλήθευσης.
                  
               
                     (2)
                  
                  
                     Επομένως, κρίνεται σκόπιμο να καθοριστούν οι ενέργειες επαλήθευσης και διόρθωσης των δεδομένων που δηλώνονται από τους κατασκευαστές βαρέων επαγγελματικών οχημάτων. Ειδικότερα, είναι απαραίτητο να καθοριστεί διαδικασία για να επαληθεύεται ότι τα δεδομένα που δηλώνονται από τους κατασκευαστές βαρέων επαγγελματικών οχημάτων σύμφωνα με το παράρτημα I μέρος Β σημείο 2 του κανονισμού (ΕΕ) 2018/956 αντιστοιχούν στη σχετική πηγή δεδομένων, δηλαδή το πιστοποιητικό έγκρισης τύπου κινητήρων που εκδίδεται σύμφωνα με τον κανονισμό (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου (2) και το αρχείο εγγραφών του κατασκευαστή.
                  
               
                     (3)
                  
                  
                     Ο αριθμός των βαρέων επαγγελματικών οχημάτων, για τα οποία απαιτείται επαλήθευση της ποιότητας των δεδομένων, πρέπει να είναι επαρκώς υψηλός ώστε η Επιτροπή να εντοπίσει πιθανές ασυμφωνίες στα δεδομένα που δηλώνονται και να τεκμηριώσει κατά πόσον ο χαρακτήρας αυτών των ασυμφωνιών είναι συστηματικός.
                  
               
                     (4)
                  
                  
                     Προκειμένου να διασφαλιστεί η ακεραιότητα της διαδικασίας δήλωσης, η επαλήθευση θα πρέπει να συνίσταται σε ελέγχους αντιπαραβολής των δεδομένων που δηλώνονται από τους κατασκευαστές έναντι του πιστοποιητικού έγκρισης τύπου κινητήρων και του αρχείου εγγραφών του κατασκευαστή.
                  
               
                     (5)
                  
                  
                     Θα πρέπει να δίνεται η δυνατότητα στους κατασκευαστές να διορθώνουν τα δεδομένα σε περίπτωση που η Επιτροπή διαπιστώσει ασυμφωνίες. Όπου αυτές οι ασυμφωνίες είναι συστηματικού χαρακτήρα, οι κατασκευαστές θα πρέπει να παρέχουν διορθωμένα δεδομένα για όλα τα οχήματα που έχουν ταξινομηθεί κατά την εξεταζόμενη περίοδο υποβολής στοιχείων.
                  
               
                     (6)
                  
                  
                     Για να διασφαλιστεί η ορθότητα των δεδομένων, όπου οι κατασκευαστές δεν έχουν παράσχει στην Επιτροπή διορθωμένα δεδομένα, η Επιτροπή θα πρέπει να είναι σε θέση να διορθώνει η ίδια τα εν λόγω δεδομένα. Για να διασφαλιστεί ότι οι κατασκευαστές παρέχουν στην Επιτροπή ορθά δεδομένα, όπου οι ασυμφωνίες που έχουν διαπιστωθεί είναι συστηματικού χαρακτήρα, η Επιτροπή θα πρέπει να διορθώνει τα εν λόγω δεδομένα με την εφαρμογή διορθωτικού συντελεστή στις εκπομπές CO2 όλων των βαρέων επαγγελματικών οχημάτων που έχουν ταξινομηθεί κατά την εξεταζόμενη περίοδο υποβολής στοιχείων.
                  
               
                     (7)
                  
                  
                     Για λόγους διαφάνειας, θα πρέπει να είναι σαφές από τα δεδομένα που περιλαμβάνονται στο κεντρικό μητρώο δεδομένων για βαρέα επαγγελματικά οχήματα, κατά πόσον αυτά έχουν διορθωθεί από την Επιτροπή ή όχι.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κλιματική αλλαγή,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Βαρέα επαγγελματικά οχήματα, για τα οποία απαιτείται επαλήθευση της ποιότητας των δεδομένων
            
               1.   Μετά την υποβολή των δεδομένων από τους κατασκευαστές σύμφωνα με το άρθρο 5 παράγραφος 1 του κανονισμού (ΕΕ) 2018/956, η Επιτροπή επαληθεύει την ποιότητα των δεδομένων για έναν ορισμένο αριθμό βαρέων επαγγελματικών οχημάτων κάθε κατασκευαστή που έχουν ταξινομηθεί κατά την εξεταζόμενη περίοδο υποβολής στοιχείων. Για την περίοδο υποβολής στοιχείων του έτους 2019, η Επιτροπή επαληθεύει την ποιότητα των δεδομένων μόνο των βαρέων επαγγελματικών οχημάτων τα οποία έχουν ταξινομηθεί από την 1η Ιανουαρίου 2020.
            
            
               2.   Η Επιτροπή επιλέγει τυχαία τα βαρέα επαγγελματικά οχήματα που αναφέρονται στην παράγραφο 1. Ο αριθμός των επιλεγμένων βαρέων επαγγελματικών οχημάτων κυμαίνεται μεταξύ του 2 % και του 10 % του αριθμού των βαρέων επαγγελματικών οχημάτων κάθε κατασκευαστή, τα οποία έχουν ταξινομηθεί κατά την εξεταζόμενη περίοδο υποβολής στοιχείων.
            
         
         
            Άρθρο 2
            Κοινοποίηση από την Επιτροπή και πληροφορίες που παρέχουν οι κατασκευαστές και τα κράτη μέλη
            
               1.   Η Επιτροπή κοινοποιεί στους ενδιαφερόμενους κατασκευαστές τους αναγνωριστικούς αριθμούς των βαρέων επαγγελματικών οχημάτων που έχουν επιλεγεί σύμφωνα με το άρθρο 1 παράγραφος 2.
            
            
               2.   Εντός ενός μηνός από την παραλαβή της κοινοποίησης που αναφέρεται στην παράγραφο 1, οι κατασκευαστές υποβάλλουν στην Επιτροπή, για κάθε επιλεγμένο βαρύ επαγγελματικό όχημα:
               
                           α)
                        
                        
                           το πρωτότυπο αρχείο εγγραφών του κατασκευαστή, το οποίο συντάσσεται σύμφωνα με το παράρτημα IV μέρος I του κανονισμού (ΕΕ) 2017/2400 της Επιτροπής (3)·
                        
                     
                           β)
                        
                        
                           ένα αντίγραφο του πιστοποιητικού έγκρισης τύπου κινητήρων που έχει εκδοθεί σύμφωνα με τον κανονισμό (ΕΚ) αριθ. 595/2009.
                        
                     
            
               3.   Κατόπιν αιτήματος της Επιτροπής, οι κατασκευαστές και τα κράτη μέλη στα οποία ταξινομήθηκαν για πρώτη φορά τα βαρέα επαγγελματικά οχήματα που αναφέρονται στην παράγραφο 1, παρέχουν πρόσθετες πληροφορίες για την επίλυση ενδεχόμενων προβλημάτων.
            
         
         
            Άρθρο 3
            Επαλήθευση της ορθότητας της κρυπτογραφικής τιμής κατακερματισμού και των δεδομένων που υποβάλλονται από τους κατασκευαστές
            
               1.   Όσον αφορά τα βαρέα επαγγελματικά οχήματα που επιλέγονται σύμφωνα με το άρθρο 1 παράγραφος 2, η Επιτροπή διασταυρώνει τις κρυπτογραφικές τιμές κατακερματισμού του πρωτότυπου αρχείου εγγραφών του κατασκευαστή, που παρέχεται σύμφωνα με το άρθρο 2 παράγραφος 2 στοιχείο α), με το εντύπωμα των αντίστοιχων κρυπτογραφικών τιμών κατακερματισμού που παρέχονται από το οικείο κράτος μέλος σύμφωνα με το παράρτημα I μέρος Α στοιχείο ια) του κανονισμού (ΕΕ) 2018/956.
               Σε περίπτωση ασυμφωνίας στις κρυπτογραφικές τιμές κατακερματισμού, και όπου ζητηθεί από την Επιτροπή, οι κατασκευαστές επαληθεύουν την ορθότητα των δεδομένων που παρέχονται στην Επιτροπή και ενημερώνουν την Επιτροπή σχετικά με το αποτέλεσμα της επαλήθευσης αυτής εντός ενός μηνός.
            
            
               2.   Όσον αφορά τα βαρέα επαγγελματικά οχήματα που επιλέγονται σύμφωνα με το άρθρο 1 παράγραφος 2, η Επιτροπή διασταυρώνει τα δεδομένα που δηλώνονται σύμφωνα με το άρθρο 5 του κανονισμού (ΕΕ) 2018/956 με τα αντίστοιχα δεδομένα στο πρωτότυπο αρχείο εγγραφών του κατασκευαστή, που έχει συνταχθεί σύμφωνα με το παράρτημα IV μέρος I του κανονισμού (ΕΕ) 2017/2400.
            
            
               3.   Όσον αφορά τα βαρέα επαγγελματικά οχήματα που επιλέγονται σύμφωνα με το άρθρο 1 παράγραφος 2, η Επιτροπή μπορεί να διασταυρώσει τα δεδομένα σχετικά με τον κινητήρα που υποβάλλονται σύμφωνα με τις εγγραφές 75 έως 78 του παραρτήματος I μέρος Β σημείο 2 του κανονισμού (ΕΕ) 2018/956 με τις αντίστοιχες τιμές στο πιστοποιητικό έγκρισης τύπου κινητήρων που εκδίδεται σύμφωνα με τον κανονισμό (ΕΚ) αριθ. 595/2009.
            
         
         
            Άρθρο 4
            Κοινοποίηση των ευρημάτων
            
               1.   Η Επιτροπή είτε επιβεβαιώνει την ακρίβεια των δεδομένων που επαληθεύονται σύμφωνα με το άρθρο 3, είτε ενημερώνει τους κατασκευαστές για τυχόν ασυμφωνίες που διαπιστώνονται μεταξύ των δεδομένων που δηλώνονται σύμφωνα με το άρθρο 5 του κανονισμού (ΕΕ) 2018/956 και των αντίστοιχων δεδομένων του αρχείου εγγραφών του κατασκευαστή και του πιστοποιητικού έγκρισης τύπου κινητήρων που παρέχεται σύμφωνα με το άρθρο 2 παράγραφος 2.
            
            
               2.   Εντός ενός μηνός από την παραλαβή της κοινοποίησης που αναφέρεται στην παράγραφο 1, οι κατασκευαστές παρέχουν στην Επιτροπή τα διορθωμένα δεδομένα για τα βαρέα επαγγελματικά οχήματα που έχουν επιλεγεί σύμφωνα με το άρθρο 1 παράγραφος 2 και εξήγηση για τις ασυμφωνίες που αναφέρονται στην εν λόγω κοινοποίηση.
            
            
               3.   Εάν η Επιτροπή διαπιστώσει ότι οι ασυμφωνίες είναι συστηματικού χαρακτήρα, οι κατασκευαστές υποβάλλουν στην Επιτροπή τα διορθωμένα δεδομένα για όλα τα βαρέα επαγγελματικά οχήματα που ταξινομήθηκαν κατά την εξεταζόμενη περίοδο υποβολής στοιχείων και την εξήγηση για τις ασυμφωνίες, εντός ενός μηνός από την παραλαβή της κοινοποίησης που αναφέρεται στην παράγραφο 1.
            
            
               4.   Οι κατασκευαστές διαβιβάζουν τα διορθωμένα δεδομένα που αναφέρονται στις παραγράφους 2 και 3 μέσω ηλεκτρονικής διαβίβασης δεδομένων στο αποθετήριο επιχειρηματικών δεδομένων, το οποίο διαχειρίζεται ο Ευρωπαϊκός Οργανισμός Περιβάλλοντος.
            
         
         
            Άρθρο 5
            Διόρθωση των δεδομένων
            
               1.   Εάν η Επιτροπή μείνει ικανοποιημένη από την εξήγηση και τα διορθωμένα δεδομένα που παρείχαν οι κατασκευαστές σύμφωνα με το άρθρο 4, ενσωματώνει τα διορθωμένα δεδομένα στο τελικό σύνολο δεδομένων που θα δημοσιευθούν στο κεντρικό μητρώο δεδομένων για τα βαρέα επαγγελματικά οχήματα.
            
            
               2.   Εάν η Επιτροπή δεν μείνει ικανοποιημένη από την εξήγηση ή τα διορθωμένα δεδομένα που παρείχαν οι κατασκευαστές ή εάν οι κατασκευαστές δεν υποβάλουν τα διορθωμένα δεδομένα εντός της προθεσμίας που ορίζεται στο άρθρο 4 παράγραφοι 2 και 3, η Επιτροπή:
               
                           α)
                        
                        
                           διορθώνει τις εκπομπές CO2, εκφρασμένες σε g/tkm, για τα βαρέα επαγγελματικά οχήματα που επιλέχθηκαν σύμφωνα με το άρθρο 1 παράγραφος 2, τα οποία επηρεάζονται από τις ασυμφωνίες, βάσει των πληροφοριών που παρείχε ο κατασκευαστής σύμφωνα με το άρθρο 2 παράγραφοι 2 και 3·
                        
                     
                           β)
                        
                        
                           στην περίπτωση ασυμφωνίας συστηματικής φύσεως, διορθώνει τις εκπομπές CO2 όλων των βαρέων επαγγελματικών οχημάτων που ταξινομήθηκαν κατά την εξεταζόμενη περίοδο υποβολής στοιχείων, εφαρμόζοντας διορθωτικό συντελεστή.
                        
                     
            
               3.   Ο διορθωτικός συντελεστής που αναφέρεται στην παράγραφο 2 στοιχείο β) προσδιορίζεται με βάση τις ασυμφωνίες που παρατηρούνται στις εκπομπές CO2, εκφρασμένες σε g/tkm, των βαρέων επαγγελματικών οχημάτων που επιλέγονται σύμφωνα με το άρθρο 1 παράγραφος 2.
            
            
               4.   Η Επιτροπή περιλαμβάνει τα διορθωμένα δεδομένα στο τελικό σύνολο δεδομένων που θα δημοσιευθούν στο κεντρικό μητρώο δεδομένων για τα βαρέα επαγγελματικά οχήματα, το οποίο επισημαίνει ως διορθωμένο.
            
         
         
            Άρθρο 6
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Ιουλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 173 της 9.7.2018, σ. 1.
         
            (2)  Κανονισμός (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την έγκριση τύπου των μηχανοκίνητων οχημάτων και κινητήρων όσον αφορά τις εκπομπές των βαρέων επαγγελματικών οχημάτων (Euro VI) και σχετικά με την πρόσβαση σε πληροφορίες επισκευής και συντήρησης οχημάτων, καθώς και για την τροποποίηση του κανονισμού (ΕΚ) αριθ. 715/2007 και της οδηγίας 2007/46/ΕΚ, και για την κατάργηση των οδηγιών 80/1269/ΕΟΚ, 2005/55/ΕΚ και 2005/78/ΕΚ (ΕΕ L 188 της 18.7.2009, σ. 1).
         
            (3)  Κανονισμός (ΕΕ) 2017/2400 της Επιτροπής, της 12ης Δεκεμβρίου 2017, για την εφαρμογή του κανονισμού (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου όσον αφορά τον προσδιορισμό των εκπομπών CO2 και της κατανάλωσης καυσίμου των βαρέων επαγγελματικών οχημάτων και για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 582/2011 της Επιτροπής (ΕΕ L 349 της 29.12.2017, σ. 1).